作者:李甲
標題:幔卷綢・慢卷綢
內容:絕羽沈鱗，埋花葬玉，杳杳悲前事。對一盞寒燈，數點流螢，悄悄畫屏，巫山十二。蕣臉星眸，蕙情蘭性，一旦成流水。便縱有、甘泉妙手，洪都方士何濟。香閨寶砌。臨妝處，迤邐苔痕翠。更不忍看伊，繡殘鴛侶，而今尚有，啼紅粉漬。好夢不來，斷雲飛去，黯黯情無際。謾飲盡香醪，奈向愁腸，消遣無計。